Jørn Dohrmann (DF), 2002-11-22:
Jeg tror, vi alle har en målsætning for, hvordan vi ønsker vores vandmiljø og naturarealer skal være i Danmark.
Vi har alle sammen et ansvar for naturen og for at bevare det gode drikkevand, som vi har i Danmark, og vi har gennem de sidste mange år set, at borgerne også har været med til at tage et ansvar, bl.a. ved at nedsætte vandforbruget.
Dansk Folkeparti mener også, at udledning af kvælstof og fosfor fortsat skal nedbringes, som vi har set det ske i landbruget gennem de sidste år, så vi kan forbedre naturen og miljøet bedst muligt.
Der er dog ikke kun én synder i dette spil.
Vi har sagt før, at der skal ske noget på det område, og det mener vi stadig.
Når vi siger, der skal ske noget her og nu, er det, fordi vi ikke synes, man skal vente, indtil Vandmiljøplan II er helt afsluttet, inden man begynder at tage alle ting med i sine vurderinger.
Der skal ske løbende undersøgelser, og hvis der er problemer med vandmiljøet, som vi har set de sidste par måneder med iltsvind i de danske farvande, skal man på et langt tidligere tidspunkt begynde at indhente relevante data om de faktorer, som påvirker vandmiljøet i en negativ retning.
Man kan lige så godt starte her og nu frem for at vente til sidste øjeblik.
Men det er også med glæde, vi kan konstatere, at der rent faktisk er sket nogle initiativer på dette område.
Dansk Folkeparti har som bekendt lige indgået en aftale med regeringen og Kristeligt Folkeparti, hvor vi afsætter 50 mio. kr. til naturprojekter, og det ser jeg som en forbedring, fordi vi på den måde kan få mere skov og dermed en bedre sikring af vores grundvand.
Når man er med til at planlægge, hvordan naturen skal se ud, medfører det også en større naturbeskyttelse, som i særdeleshed bør koncentreres om de sårbare områder.
Når vi taler om naturen, mener jeg, at det er vigtigt, at alle parter er med i f.eks. Vandmiljøplan III, og derfor er det vigtigt, at den gamle forligskreds indser, at det er bedre at få et bredt forlig om Vandmiljøplan III og dermed en saglig debat på grundlag af de faktuelle oplysninger i stedet for at køre en ensporet debat.
Derfor vil jeg gerne have miljøministerens tilkendegivelse her fra talerstolen af, at ministeren vil invitere alle Folketingets partier til forhandling om den nye vandmiljøplan.
Det iltsvind, vi har set her gennem sensommeren, er ikke et enestående tilfælde; selv i 1800-tallet var der det, man kaldte bundvendinger.
Men det er vigtigt, at man laver en fremadrettet indsats mod iltsvind, og ikke bare i de danske farvande, men også i farvandene omkring Danmark, for det er jo et faktum, at en del af det kvælstof og fosfor, der er i de danske farvande, kommer fra andre lande.
Lad os se på, hvad de tre arbejdsgrupper kommer frem til i deres arbejde, når de kommer i gang med at belyse problemstillingerne.
Det er vigtigt, at miljøet kommer til at spille en større rolle, når man fastsætter landbrugsstøtten, og at man får en landbrugsproduktion, hvor der tages hensyn til miljøet, og det bliver belønnet.
Med hensyn til det forslag, som ligger fra Enhedslisten, vil jeg sige, at jeg synes, det rejser en masse interessante problemstillinger; men når man har indgået en aftale, mener vi, at man skal overholde den aftale.
Som jeg var inde på før, bør iltsvind ikke forekomme i de danske fjorde og kystnære områder, som der står i forslaget.
Det er ganske korrekt, men man så det også i 1800-tallet, så det er ikke et enestående tilfælde.
Men selvfølgelig skal vi bekæmpe det.